Worcester F 80 Distinctiones

169 Oracio est incensum

Oratio est incensum diuine miseracioni offerendum, Psal. [140:2]: *Dirigatur* Domine ad te *oratio mea sicut incensum*.

¶ Est etiam sicut scutum diuine indignationi imponendum, Sap. 18[:21]: Moyses *proferens scutum* orationis *restitit iræ*. Est etiam sicut tributum diuine dominacioni persoluendum, Matt. 17[:24].

¶ Item, qui orat debet clamare sicut paruulus cum uult vbera, Can. 1[:1]: *Meliora sunt ubera tua vino*. Item, sicut catulus cum sentit vbera, Psal. [106:6]: *Ad Dominum cum tribularentur clamaverunt*.

¶ Item, sicut populus cum videt pericula precipue contra tria, scilicet, ignis, aque, et hostis. Primum est carnalis concupiscencia. Secundum est mundialis auaricia. Tercium diabolica versutia. De quibus Psal. [82:4]: *Consilium* malignacium obsedit me.

¶ Item, oracio est sicut armatura militem armans, sicut lucerna viam demonstrans. Sicut columba oliuam portans. De primo, sicut miles non exit ad bellum sine armis,

/fol. 274ra/

sic nec nos sine oratione ad conflictum temptacionis. In cuius figura dicitur, Exod. 17[:11]: *Moyse* levante *manus* ad orandum *vincebat Israel*, etc. De secundo, sicut lucerna est necessiaria in tenebris, sic oratio in rebus dubiis, in cuius figura *mulier* euangelica, id est, anima deuota, *accendit lucernam*, id est, orationis instanciam *et inuenit dragmam*, id est, graciam deperditam, Luc. 15[:8]. Vnde Hieronimus *Ad Paulinum*, in principio cuiuslibet operis boni premitte signum crucis in fronte cum oratione Dominica.

¶ De tercio, sicut columba cum ramo denunciauit pacem et cessarem diluuium, sic oratio impetrat diuinam reconsiliacionem, Gen. 8[:8]. Et sicut columba duas habet alas, sic oratio habet ieiunium cum elemosina.